धोनी को चूका हुआ कहना सही नहीं : अकरम  
पाक के पूर्व कप्तान वसीम अकरम का मानना है कि केवल दो टेस्ट मैचों में हार से धोनी की काबिलियत पर सवाल नहीं उठाए जा सकते।
पाकिस्तान के पूर्व कप्तान वसीम अकरम का मानना है कि केवल दो टेस्ट मैचों में हार से भारतीय कप्तान महेंद्र सिंह धोनी की काबिलियत पर सवाल नहीं उठाए जा सकते। अकरम ने कहा, केवल दो हार के आधार पर आप उसे चूका हुआ नहीं कह सकते। उसने भारत के लिए विश्व कप जीता और दुनिया के अधिकतर हिस्सों में अच्छा प्रदर्शन किया। हां, धोनी को एक चीज पर ध्यान देना होगा और वह है उनकी विकेटकीपिंग। हम यह नहीं कह सकते कि वह असफल रहा है। इसके बजाय हम यह कह सकते हैं कि यह उनके लिए नींद से जागने का समय है। पूर्व भारतीय कप्तान सौरव गांगुली सहित कई विशेषज्ञों ने धोनी का दूसरे टेस्ट मैच में पहले गेंदबाजी करने के फैसले की आलोचना की लेकिन अकरम की राय इतर है। उन्होंने कहा, पहले दिन की सुबह पिच पर काफी घास थी और धोनी ने अपने सहज ज्ञान का इस्तेमाल किया और मेरा मानना है कि पहले गेंदबाजी करने का उनका फैसला सही था। प्रत्येक के अपने विचार हो सकते हैं लेकिन गेंदबाज होने के नाते मेरा मानना है कि मैं इस पिच पर गेंदबाजी करना पसंद करता। अकरम ने कहा,  मुझे लगता है कि स्टुअर्ट ब्राड और ग्रीम स्वान के बीच नौवें विकेट की साझेदारी ने अंतर पैदा किया नहीं तो सब कुछ रणनीति के हिसाब से चल रहा था।  उन्होंने कहा, सहवाग की उपस्थिति से निश्चित तौर पर भारतीय बल्लेबाजी को मजबूती मिलेगी। उसने पिछले कुछ समय से क्रिकेट नहीं खेली है लेकिन वह ऐसा बल्लेबाज है जो बेहद खतरनाक हो सकता है।  अकरम ने कहा, सहवाग और गौतम गंभीर दोनों के रूप में भारतीय टीम के पास बेहतरीन सलामी जोड़ी है। इसलिए मुझे उम्मीद है कि वे दोनों फिट होकर टीम को संकट से बाहर निकालेंगे।  जहीर खान भी चोटिल हैं और अकरम का मानना है कि इस तेज गेंदबाज को पांच और छह अगस्त को होने वाले अभ्यास मैच में अधिक से अधिक गेंदबाजी करनी चाहिए। उन्होंने कहा,  जहीर ने इंग्लैंड आने से पहले बहुत कम क्रिकेट खेली थी। वह वेस्टइंडीज दौरे पर नहीं गया था। इसलिए मुझे लग रहा है कि वह नेट्स पर और नार्थम्पटनशर के खिलाफ अभ्यास मैच में अधिक से अधिक गेंदबाजी करने की कोशिश करेगा।